**Ingrid Olava Brænd Eriksen** (født 18. mars 1981), best kjent som **Ingrid Olava**, er en norsk musiker, sanger og skuespiller.

Oppvekst
--------

Hun vokste opp på Lillehammer der hun begynte å leke med å spille på et piano i naboens kjeller. Hun fortsatte med å spille med det lokale Ten Sing, for så å bli fast deltaker på rockekafeen Felix på Lillehammer. Hun var også med i NRK-serien *Det tredje tegnet* da hun var 21 år. Hun jobbet også i en periode i Radio Nova, studentradioen i Oslo.

Musikkarrière
-------------

Hun var 20 år gammel før hun begynte å synge på alvor. Hennes aller første konsert var på en ungdomsleir på Utøya. Hun debuterte på plate som duettpartner til Vidar Vang på låten «Highways of My Mind» på Vidar Vang & The Northern Men sin plate *Stand Up Straight* høsten 2004. Hun spilte også oppvarming for Vidar Vang & The Northern Men på John Dee 18. november 2004. Olava forteller: «Jeg er ganske sjenert, har aldri bedt om å bli booket, alltid invitert. Vidar spurte meg om jeg kunne spille noen låter, men jeg hadde ikke så mange. 'Hvor mange vil du jeg skal spille? ' 'Fem-seks stykker,' var svaret. Det var omtrent det jeg hadde, så jeg dro hjem og skrev ferdig den sjette like før konserten».

I løpet av sommeren 2006 spilte Brænd Eriksen på blant annet Quartfestivalen, Slottsfjellfestival, Træna og KlubbØya og fikk gode kritikker ved flere av sine konserter. Høsten 2006 var Sivert Høyem og Frode Jacobsen fra Madrugada på en av hennes konserter i Oslo. Kjennskapet endte med at hun deltok på en to måneders turné som oppvarmingsartist for Høyem.

Brænd Eriksen har også vært med i bandet Shit City, men sluttet der i 2007. Hun har også akkompagnert og koret for flere andre norske artister, bl.a Sivert Høyem, El Cuero og Madrugada.

Sommeren 2008 spilte hun på Hovefestivalen, Trænafestivalen og sist på Øyafestivalen på scenen Sjøsiden og overrasket med sin tolkning av Leonard Cohens klassiker «Take This Waltz».

### Platekontrakt

Etter at plateselskapet EMI Music Norway hadde hørt henne på en konsert, inviterte de Brænd Eriksen til et studio med et gigantisk flygel. Hun fikk beskjed om å spille. Det endte med kontrakt og albumet *Juliet's Wishes*, med Frode Jacobsen som produsent. For albumet ble hun nominert i tre klasser til Spellemannprisen 2008: kvinnelig artist, årets nykommer og årets populærkomponist, den siste for låten «Back to Love».

Singelen «Only Just Begun» ble første gang spilt på by:Larm i 2007 og fikk strålende kritikker både av publikum og kritikere. Ifølge henne selv er «Only Just Begun» basert på «Ballad of Bonnie and Clyde».

I 2008 spilte hun inn en versjon av Joachim Nielsen-låten «Her kommer vinteren». Alle inntekter fra salget av låten gikk uavkortet til Regnskogfondet. Låten er blitt streamet over tre hundre og femti tusen ganger på P3s nettsider og YouTube per 1. september 2009. Den 4. september inngikk hun en lisensavtale med Universal Music Norway om utgivelse av sitt neste album. Platen, med tittelen *The Guest*, ble utgitt den 15. februar 2010. For albumet fikk hun Spellemannprisen 2010 i klassen kvinnelig artist. Hun ble dessuten nominert i klassene tekstforfatter og populærkomponist. Under by:Larm 2010 ble hun tildelt Statoil-stipendet på 800 000 kr. 

I september 2012 annonserte hun på sin Facebookside at innspillingen av hennes tredje studioalbum var nært forstående.. Det musikalske og kreative hadde løsnet, hjulpet av møtet med den engelske produsenten David Kosten, mest kjent for å jobbe med artisten Bat For Lashes. I et intervju med Aftenposten i juli 2013 annonserte hun at resultatet av samarbeidet, albumet *Summer House*, skulle lanseres 6. september 2013. For albumet ble hun nominert til Spellemannprisen 2013 i klassen popsolist.

Den 10. november 2017 ble Ingrid Olavas fjerde album *HEKT* utgitt på digitale plattformer. Den 16. mars 2018 utga Ingrid Olava og Andreas Ulvo sitt musikalske samarbeid, studioalbumet *Innlandet*. For sitt sjette album, *Blomster og post*, fikk hun Spellemannprisen 2023 i klassen viser og visepop og var også nominert i klassen årets tekstforfatter.

Diskografi
----------

### Album

* *Juliet's Wishes* – 31. mars 2008
* *The Guest* – 15. februar 2010
* *Summer House* – 6. september 2013
* *HEKT* - 10. november 2017
* *Innlandet* – 2018 (SoundCanBeSeen) – med Andreas Ulvo
* *Blomster og post* - 1. september 2023

### Singler

* «Only Just Begun» – 2007, i salg fra 4. februar 2008
* «Warrior Song» – 2009, i salg fra 5. oktober 2009
* «Black Box» - 2013, i salg fra 1. mars 2013
* «Jackie Kennedy» - 2013, i salg fra 26. april 2013

### Andres plater

Ingrid Olava har deltatt på disse platene for andre artister:

* *Stand Up Straight* – Vidar Vang & The Northern Men 2004 (vokal, kor)
* *In Glorious Mono* – Diverse artister – 2006 (skrev også tekster der)
* *Exiles* – Sivert Høyem 2006 (kor)
* *Animated People's Republic* – Lukas Kasha 2007 (vokal)
* *El Cuero* – El Cuero 2007 (vokal)
* *Madrugada* – Madrugada 2007 (kor)
* *A Glimmer of Hope* – El Cuero 2008 (vokal)
* *Hjernen er alene i Operaen* – deLillos 2010 (kor, piano)
* *Justice for Hillsborough – Kampen for rettferdighet fortsetter* – Samlealbum - diverse artister (2013) (vokal)

Skuespillerkarriere
-------------------

* 2011 – *Oslo, 31. august*
* 2012 – *Varg Veum – Kalde hjerter*
* 2014 -- Lilyhammer
* 2016 – *Ambulanse*
* 2017 – *The Rules for Everything*
* 2017 – *Moth: Møll*
* 2018 – *Harajuku*

Se også
-------

* Shit City

Referanser
----------

1. ↑   ČSFD, ČSFD person-ID 155554[Hentet fra Wikidata]
2. ↑   Internet Movie Database, IMDb-ID nm4465402, besøkt 17. oktober 2015[Hentet fra Wikidata]
3. ↑   www.minmote.no[Hentet fra Wikidata]
4. 1 2 3 4 5 6 7  OsloPuls: Stjerneklar, presentert 25. januar 2008
5. ↑  VG: Følelsene er i alarmberedskap, presentert 29. januar 2008
6. 1 2  Goldstar Music: Ingrid Olava Arkivert 23. januar 2008 hos Wayback Machine.
7. ↑  Rana Blad: Ingrid Olava, presentert 9. juli 2006
8. ↑  NRK Nordland: Platedebut med nordnorsk hjelp, 19. februar 2008
9. ↑  Musikknyheter: Ingrid Olava slutter i Shit City, presentert 3. oktober 2007
10. 1 2  Musikkguiden: Ingrid Olava (Ingrid Olava Brænd Eriksen)
11. ↑   Anmeldelse av Ingrid Olavas konsert på Øya 2008
12. 1 2  OsloPuls: Magi uten merkelapp, presentert 15. januar 2008
13. ↑  NTB
14. ↑  Ingrid Olavas Facebook-side
15. ↑
16. ↑  «Nominerte til Spellemann 2013». *aftenbladet.no*. 18. januar 2014. Besøkt 29. mars 2024.
17. ↑  «Hekt by Ingrid Olava» **(engelsk)**. 10. november 2017. Besøkt 6. juni 2018.
18. ↑  «Innlandet by Innlandet, Andreas Ulvo & Ingrid Olava» **(engelsk)**. 16. mars 2018. Besøkt 6. juni 2018.
19. ↑  «Dette er dei nominerte til Spellemannprisen». *nrk.no*. 29. februar 2024. Besøkt 29. mars 2024.
20. ↑  «Årets Spellemann: Undergrunn». *nrk.no*. 4. april 2024. Besøkt 8. april 2024.
21. ↑  «Hekt by Ingrid Olava» **(engelsk)**. 10. november 2017. Besøkt 6. juni 2018.
22. ↑  Varg Veum: Kalde Hjerter
23. ↑  Spiller i Flamingo Bar på slutten av episode 8, sesong 1.
24. ↑  Helstad, Benjamin; Olava, Ingrid (2017). «Moth: Møll». Besøkt 6. juni 2018.

Eksterne lenker
---------------

* (en) Ingrid Olava – kategori av bilder, video eller lyd på Commons Rediger på Wikidata
* (en) Ingrid Olava på Internet Movie Database Rediger på Wikidata

* (no) Ingrid Olava hos Sceneweb Rediger på Wikidata

* (en) Ingrid Olava hos The Movie Database Rediger på Wikidata
* (en) Ingrid Olava på Discogs Rediger på Wikidata

* (en) Ingrid Olava på MusicBrainz Rediger på Wikidata

* (en) Ingrid Olava på Songkick Rediger på Wikidata

* (en) Ingrid Olava på AllMusic Rediger på Wikidata
* Ingrid Olava på Twitter Rediger på Wikidata

* Ingrid Olava på Myspace Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Geni **·** VIAF **·** GND **·** LCCN **·** ISNI **·** NKC **·** BNE **·** MusicBrainz **·** Discogs **·** AllMusic
 |